El cantautor valencià Pau Alabajos oferirà un concert dissabte 19 d’octubre al Mario Monreal
17 d’octubre 2019

![](/media/c0snycso/62_c_diptico-pau-alajos-2019-01.jpg)  
  
El Centre Cultural Mario Monreal de Sagunt acollirà dissabte 19 d’octubre, a partir de les 19.30 hores, el concert _Ciutat a cau d’orella_ del cantautor valencià Pau Alabajos. El músic de Torrent interpretarà cançons conegudes del seu repertori, com ara _La transició modèlica_, _Viure_ o la guardonada amb el Premi Ovidi Montllor 2006 a la Millor Lletra _Cançó explícita_. El preu de les entrades és de 7 euros i es poden adquirir a través del [web](https://www.servientradas.com/espectaculo/AYUNTAMIENTO_DE_SAGUNTO/3/pau-alabajos.html) o telefonant al 902010284.

  

Al cantautor li acompanyarà Laura Navarro al violí; Adriana Sena al violoncel; David Barberà al piano i Enrique Jerónimo _Gus_ a la percussió.

  

Pau Alabajos va començar la seua carrera artística cantant als carrers de la ciutat de València, a l’ombra del Micalet. Des de 2004 ha publicat diversos discos d’estudi com ara _Futur en venda_ (Cambra Rècords, 2004) o _Teoria del caos_ (Cambra Rècords, 2008) pel qual va ser guardonat amb el Premi Ovidi Montllor 2008 al Millor Disc de Cançó d’Autor, Premi Enderrock 2008 per votació popular al Millor Disc d’Autor i Premi Muixeranga 2009 per votació popular al Millor Disc del Domini Lingüístic. L’any 2011 va eixir a la llum _Una amable, una trista, una petita pàtria_ (Bureo Músiques, 2011) que va guanyar el Premi de la Fundació Gaetà Huguet a la Millor Producció Cultural.

  

Les cançons del cantautor torrentí han sonat en directe en nombroses ciutats del domini lingüístic, així com també en diferents escenaris internacionals com ara a Alemanya, França, Regne Unit, Panamà, Palestina o els Estats Units d’Amèrica.

*   [](http://www.facebook.com/sharer.php?u=https://aytosagunto.es/va/actualitat/el-cantautor-valencia-pau-alabajos-oferira-un-concert-dissabte-19-d-octubre-al-mario-monreal/ "Facebook")
*   [](http://twitter.com/share?url=https://aytosagunto.es/va/actualitat/el-cantautor-valencia-pau-alabajos-oferira-un-concert-dissabte-19-d-octubre-al-mario-monreal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-cantautor-valencia-pau-alabajos-oferira-un-concert-dissabte-19-d-octubre-al-mario-monreal/ "Linked In")
*   [](mailto:?body=https://aytosagunto.es/va/actualitat/el-cantautor-valencia-pau-alabajos-oferira-un-concert-dissabte-19-d-octubre-al-mario-monreal/)